01 USZBEV

Bevezetés az

Újszövetségi Szentírásba

**Kor és irodalom történet,**

**Márk, Máté evangéliuma**

vázlatok

Belső használatra, hallgatóknak

*Sokszorosítása tilos!*

A 2003-as kiadás átdolgozott és bővített változata

Összeállította:

*Dr. Benyik György*

Szeged, 2006

Az Újszövetségi Szentírás

Bevezető

Az újszövetségi írások alkotják az őskeresztény irodalmat. Amennyiben az ember ezeket szeretné megérteni, akkor - mint minden más világirodalom esetében - az írásművek keletkezésére, szerzőjére, szemléletmódjára, címzettjeire és olvasóira kell rákérdeznie – és röviden a megszületés okaival kell foglalkoznia.

Mi a legfontosabbnak az írás céljának és szemléletmódjának meghatározását tartottuk. Minden esetben konkrét kifejezéseket vizsgálunk. Ezek segítségével válaszoltak a különböző szerzők a felmerülő nehézségekre, problémákra, és az őskeresztény közösség kérdéseire. Amennyiben az ember ezt felismeri, akkor kezdődik az újszövetség tisztán történeti megértése.

Ez a bevezető számtalan rövidítést tartalmaz, amelyek a magyar római katolikus egyházban meghonosodtak, de a protestáns egyházban egy kicsit másként használják őket. A bibliai nevek írásánál is a katolikus egyházban meghonosodott formákat követtük. A bevezető olvasását akkor tartjuk gyümölcsözőnek, ha a kedves olvasó - valamely Újszövetségi Szentírás fordítását állandóan a kezében tartva - az utalásokat állandóan leellenőrzi a jegyzetben található utaló számok segítségével.

Jegyzetünk összeállításakor mellőztük a kutatók nevének, illetve az összes nézet szisztematikus felsorolását. Ezt az órai előadásokban úgyis megtesszük. A segédanyagként szolgáló jegyzetben csak a két szélsőséges véleményt közöltük. Az órai előadásokban térünk ki ezek részletes elemzésére, elfogadhatóságára. Azt, hogy egy vélemény nem katolikus, azt csak akkor jeleztük, ha egészen szélsőséges szakmai véleményről van szó, amellyel szemben a Pápai Biblikus Bizottság állást foglalt.

A bevezető - a rövidsége miatt - nem tartalmaz részletes kortörténeti bevezetőt, és a szövegtörténeti utalásai is meglehetősen rövidek. Nem helyezi el az újszövetségi iratokat az intertestamentális kor szövegei között, és nem ismerteti a kortárs irodalmat, Josephus Flaviust, Alexandriai Philónt. Patrisztikus utalásai is rövidek, és egy újszövetségi írás kutatástörténetének minden állomását sem követjük nyomon. Erre az órai előadásokban fogunk kitérni. Célunk az volt, hogy a hallgatók kezébe adjunk egy olyan segédanyagot, amely segít eligazodni az újszövetségi iratok keletkezésének problematikájában.

Az újszövetségi iratokat nem a keletkezésük sorrendjében vizsgáltuk, inkább a kánoni sorrendhez kötődtünk, mivel tapasztalatunk szerint az evangéliumi hagyomány után könnyebb megérteni a levélirodalmat.

Aki részletesebben el akar mélyedni a témában, annak ajánljuk saját munkánkat:

*Bevezetés az Újszövetségi Szentírás keletkezés és kutatás történetébe I-II.* Szeged, 1995-96.

Jó szívvel ajánljuk a közelmúltban megjelent *Jeromos Bibliakommentár* megfelelő bevezetőit is.

Szeged, 2006. november 6.

*A szerző*

**A kereszténység környezete**

### A földrajzi környezet

|  |  |
| --- | --- |
| A római birodalom  Pax Romana  Utak, közlekedés | Az egységes közigazgatású, jó közlekedésű római birodalom megfelelő földrajzi keretet nyújtott a keresztény missziónak a Földközi-tenger medencéjében Augustus-tól (Kr.e.31-Kr.u.14) Neróig (Kr.u.54-68).  Augustus nevéhez fűződik a Pax Romana – amikor a birodalom nem folytatott háborút, béke volt.  A birodalom fő útvonalai: „királyi út”, Via Appia, Via Egnatia - Szervezett vízi közlekedés, kereskedelmi és személyhajózás a Földközi-tengeren. |
| A birodalom  Nyelve | A birodalom nagyvárosaiban egységesen beszélt „koine görög” nyelv megkönnyítette a keresztény igehirdetést és a keresztény iratok elterjedését. A kisebb településeken és a falvakban helyi nyelvet használtak. |
| Vallási türelem | A „religio licita” védelmet nyújtott a kezdetben a zsidó vallás egy ágaként fellépő kereszténységnek. |
| Soknemzetiségű birodalom | A birodalom eltérő szokásokat és nemzetiségeket egyesített. Róma érdeke a béke biztosítása és az adók beszedése volt.  A fokozatos romanizálást alkalmazták: kezdetben tiszteletben tartották a helyi hagyományokat és csak fokozatosan vezették be az erre épülő római közigazgatást.  Csak nagyobb városokban volt római bíróság, „császár háza”. |
| A lakosság  Tagozódása | Római arisztokrácia  Római polgárok  Szabad polgárok  Rabszolgák |
| Közigazgatás | |  |  |  | | --- | --- | --- | | Szenátusi provinciák  jól romanizált provinciák, római jogintézményekkel. | Róma és vidéke | Császári provinciák  Kevésbé romanizált provinciák, pl. Szíria, Palesztina. | | köztársasági törvények  proconsul | közigazgatási alkotmány | monarchikus kormányzás  Augustus: kinevezett lovagok, Tanács segíti a kormányzást. | | a szenátus kormányoz |  | tartós felhatalmazások | | magisztrátus alá tartoznak  consulok  praefektorok  questorok |  | adóbeszedés – fiscus  hivatalok – lovagok  testőrség – a közrend biztosítása, római polgárok és intézmények védelme. | | Egyiptom jogi helyzetes sajátos. | | | | Palesztina jogi helyzete: a procurator uralkodik, de a szíriai legátus felügyeli. | | | |